CELEX: 32017D2409
Language: sl
Date: 2017-12-18 00:00:00
Title: Izvedbeni sklep Sveta (EU) 2017/2409 z dne 18. decembra 2017 o dovoljenju Švedski, da v skladu s členom 19 Direktive 2003/96/ES uporabi znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske

21.12.2017   
            
            
               SL
            
            
               Uradni list Evropske unije
            
            
               L 342/10
            
         IZVEDBENI SKLEP SVETA (EU) 2017/2409
   z dne 18. decembra 2017
   o dovoljenju Švedski, da v skladu s členom 19 Direktive 2003/96/ES uporabi znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (1) ter zlasti člena 19 Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Izvedbeni sklep Sveta 2012/47/EU (2) Švedski dovoljuje, da v skladu s členom 19 Direktive 2003/96/ES do 31. decembra 2017 uporablja znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske (v nadaljnjem besedilu: upravičenci).
            
         
               (2)
            
            
               Z dopisom z dne 10. maja 2017 je Švedska zahtevala dovoljenje za nadaljnjo uporabo znižane stopnje trošarine za električno energijo, ki jo porabijo upravičenci, in sicer za nadaljnje obdobje šestih let, do 31. decembra 2023. Znižanje naj bi se omejilo na 96 SEK/MWh. Švedska je z dopisom z dne 1. septembra 2017 poslala dodatne informacije in pojasnila.
            
         
               (3)
            
            
               Na zadevnih geografskih območjih so stroški ogrevanja zaradi daljšega obdobja, v katerem je potrebno ogrevanje, povprečno za 30 % višji kot v ostalih delih države. Z zmanjšanjem stroškov električne energije za upravičence se zmanjša razlika med skupnimi stroški ogrevanja potrošnikov na severu Švedske in stroški ogrevanja potrošnikov v ostalih delih države. Ukrep zato prispeva k uresničevanju ciljev regionalne in kohezijske politike. Znižanje davka ne sme presegati zneska, ki je potreben za zagotovitev nadomestila za dodatne stroške ogrevanja na enoto, ki jih imajo potrošniki na zadevnih geografskih območjih.
            
         
               (4)
            
            
               Znižane stopnje obdavčitve bi morale biti višje od najnižjih stopenj iz člena 10 Direktive 2003/96/ES.
            
         
               (5)
            
            
               Ne pričakuje se, da bi ukrep povzročil znatno izkrivljanje konkurence ali spremembe v trgovanju med državami članicami zaradi oddaljenosti območij, na katera se ukrep nanaša, dejstva, da znižanje ne sme preseči dodatnih stroškov ogrevanja na severu Švedske, ter omejenosti ukrepa na gospodinjstva in podjetja storitvenega sektorja.
            
         
               (6)
            
            
               Zato je ta ukrep sprejemljiv z vidika pravilnega delovanja notranjega trga in potrebe po zagotavljanju poštene konkurence. Ukrep je združljiv tudi z zdravstveno, okoljsko, energetsko in transportno politiko Unije.
            
         
               (7)
            
            
               Na podlagi člena 19(2) Direktive 2003/96/ES je treba vsako dovoljenje, izdano na podlagi navedenega člena, časovno omejiti. Da bi se upravičencem zagotovila določena stopnja varnosti, bi bilo treba dovoljenja izdati za šest let. Ta sklep ne posega v uporabo pravil Unije o državni pomoči
            
         
               (8)
            
            
               Dovoljenja, izdana na podlagi Sklepa 2012/47/EU bi morala veljati še naprej, da ne bi pri tem nastala vrzel med iztekom veljavnosti navedenega sklepa in začetkom veljavnosti tega sklepa –
            
         SPREJEL NASLEDNJI SKLEP:
   Člen 1
   1.   Švedski se dovoli uporaba znižane stopnje trošarine za električno energijo, porabljeno v gospodinjstvih in podjetjih storitvenega sektorja v občinah iz Priloge.
   To znižanje običajne nacionalne stopnje trošarine za električno energijo ne presega zneska, ki je potreben za zagotovitev nadomestila za dodatne stroške ogrevanja zaradi severne lege v primerjavi z ostalimi deli Švedske, in ne presega 96 SEK/MWh.
   2.   Nižje stopnje obdavčitve morajo biti v skladu z zahtevami iz Direktive 2003/96/ES, zlasti z najnižjimi stopnjami obdavčitve iz člena 10 navedene direktive.
   Člen 2
   Ta sklep začne učinkovati z dnem uradne obvestitve.
   Uporablja se od 1. januarja 2018 do 31. decembra 2023.
   Člen 3
   Ta sklep je naslovljen na Kraljevino Švedsko.
   
      V Bruslju, 18. decembra 2017
      
         
            Za Svet
         
         
            Predsednica
         
         K. SIMSON
      
   
   
      (1)  UL L 283, 31.10.2003, str. 51.
   
      (2)  Izvedeni sklep Sveta 2012/47/EU z dne 24. januarja 2012 o dovoljenju Švedski, da v skladu s členom 19 Direktive 2003/96/ES uporabi znižano stopnjo obdavčitve električne energije, porabljene v gospodinjstvih in podjetjih storitvenega sektorja na nekaterih območjih na severu Švedske (UL L 26, 28.1.2012, str. 33).
   
      PRILOGA
      
                  Regije
               
               
                  Občine
               
            
                  Norrbottensko okrožje
               
               
                  Vse občine
               
            
                  Västerbottensko okrožje
               
               
                  Vse občine
               
            
                  Jämtlandsko okrožje
               
               
                  Vse občine
               
            
                  Västernorrlandsko okrožje
               
               
                  Sollefteĺ, Ånge, Örnsköldsvik
               
            
                  Gävleborško okrožje
               
               
                  Ljusdal,
               
            
                  Dalarnsko okrožje
               
               
                  Malung-Sälen, Mora, Orsa, Älvdalen
               
            
                  Värmlandsko okrožje
               
               
                  Torsby